Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Д. Д., поднесена против Решението на Општина Гостивар, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на \_\_.\_\_.2022 година, го донесе следното

**Р Е Ш Е Н И Е**

1. Жалбата изјавена од Д. Д., поднесена против Решението на бр.11-449/2 од 25.03.2022 година Општина Гостивар, заведена во Агенцијата под бр.08-87 на 01.04.2022 година, по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр. 11-449/2 од 25.03.2022 година СЕ ПОНИШТУВА.**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Д. Д., до Агенцијата за заштита на правото на слободен пристап до информациите од јавен карактер поднесе Жалба, заведена во архивата на Агенцијата под број 08-87 на 01.04.2022 година, поднесена против Општина Гостивар.

Како што се наведува во Жалбата, Д.Д. на 02.30.2022 година поднел Барање за пристап до информации од јавен карактер до Општина Гостивар, со кое побарал по електронска пошта да му се доставитави следната информација:

„Согласно Закон за легализација правното лице ДПТСУ АД ГЕТРО УВОЗ-ИЗВОЗ Гостивар на ден 30.12.2015 год. до Општина Гостивар Управни административни органи има поднесено барање за Легализација на бесправно изграден објект при што е заведен предмет ваш број УП1.бр.23-903 од 30.12.2015 год.

## Согаласно горенаведеното од страна на насловот ја бараме следната информација од јавен карактер: Барањето за легализација е поднесено за земјиште кое се води на Република Македонија со тоа што станува збор за барање за слободен пристап до информации од јавен карактер, од погоре наведените причини барам од насловот во најкраток можен рок писмено да ме извести до каде е постапката за легализација на бесправно изградени објекти ваш број УП1.бр.23-903 од 30.12.2015 година“.

## Постапувајќи по предметното Барање, Имателот на информации до Барателот достави Решение со кое негативно се одговара на барање на Д. Д. бр.11-449/2 од 25.03.2022 година, во кое е наведено дека: „На ден 15.03.2022 преку интерен допис од страна на секторот на Секторот за урбанизам, сообраќај, комунални дејности и заштита на животната средина се доставени следните податоци: - Информацијата не е од јавен карактер.“

## Незадоволен од наведеното Решение, Барателот во законски предвидениот рок достави Жалба до Агенцијата, заведена во Агенцијата под бр. 08-87 од 01.04.2022 година.

## Агенцијата со електронски допис бр.08-87 од 01.04.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

## Имателот на информации до Агенцијата достави е-маил на кој наведува дека: „...дека бараната информација од барателот не е од јавен интерес...“, без да образложи врз која законска основа го тврди тоа.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер и расположливите предметни списи, ја разгледа Жалбата изјавена од барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

По разгледувањето на Жалбата, и другите списи во врска со предметот, Агенцијата утврди дека, **Имателот на информации не постапил согласно одредбите од Законот за слободен пристап до информации од јавен карактер.**

Во врска со донесеното Решение на Имателот на информации каде што тврди дека: „На ден 15.03.2022 преку интерен допис од страна на секторот на Секторот за урбанизам...се доставени следните податоци: -Информација не е од јавен карактер“, Агенцијата му укажува на Имателот на информации за следното:

При донесување на оспореното Решение, Имателот на информации бил должен да образложува зошто бараната информација не е од јавен карактер, а во конкретниот случај донел Решение со кое негативно му одговара на Барателот.

Имено, согласно одредбите од Законот за слободен пристап до информации од јавен карактер не може да донесе решение со таков диспозитив, туку може да донесе решение за позитивен одговор или решение за делумно/одбивање на пристапот согласно член 6 став 1 од истиот Закон по спроведен задолжителен тест на штетност.

При повторното постапување по Барањето за пристап до информации од јавен карактер, е должен да постапи во согласност со членот 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе решение“.

Согласно член 6 став 3 од Законот за слободен пристап до информации од јавен карактер по исклучок од ставот 1 на овој член имателите на информации ќе одобрат пристап до информација, по задолжително спроведениот тест на штетност со кој ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-87

**Директор,**

**Пламенка Бојчева**

.